国二年入朝，拜左卫上将军。五年，坐市秦、陇竹木所过矫制免关市算，降为左卫大将军。数月，复旧秩。六年，进封邓国公。雍熙中，连知沧、雄、定三州。端拱元年，拜安化军节度使。召还，为河北两路排阵使，屯定州。尝与契丹战，斩获甚众。二年，丁内艰，起复。淳化初，又代田重进知镇州。二年，改泰宁军节度使兼侍中，出判并州兼并代都部署。真宗即位，进封卫国公。未几，判左金吾街仗事。咸平初，屡表请老，授太子太师，分司西京，仍以其孙大理寺丞文蔚厘务洛下，以便就养。二年冬，契丹入边，帝将北巡，以永德宿将，召入对便殿，赐坐，访以边要。